盲人門球

盲人門球係一項畀盲人參加嘅球類運動同傷殘奧林匹克運動會比賽項目。每場賽事由三位運動員組成一隊出賽，球員要根據個波發出嘅聲音判斷個波嘅方向同速度，盡量阻止對手得分，喺20分鐘之內攞到最多分嗰隊就贏。

歷史
盲人門球1946年起源於德國同奧地利。早期嘅盲人門球運動以康復娛樂為目的，為盲人發明嘅一種集體遊戲活動，由於呢項球類活動容易進行，加上器材簡單，成為一項喺歐美流行嘅活動
。

規則
一場盲人門球比賽由兩隊對賽，每隊由六人組成，一定要係盲人，並只有三位球員上場。而喺一場比賽裏面，每隊只有三次更換球員嘅機會。由於國際殘疾人奧林匹克委會對於盲人門球並冇嚴格嘅分類，所以，運動員需要戴上紗布眼罩同遮光眼鏡，運動員需要靠住個波發出嘅聲音感覺波嘅來勢同方向。

賽事全長20分鐘，分為上、下半場，每半場都係10分鐘。喺呢20分鐘裏面，球員喺攻門嗰陣要以投擲嘅方式將個波轆到對方嘅龍門度，攻入一球得一分，較高分嗰一隊就為之贏，若果雙方喺20分鐘之內未能分出勝負，就要進行上、下半場各3分鐘嘅加時賽，首先得分嗰隊就贏，如果雙方仍然打和，就進行類似足球賽事嘅互射定點球決勝負。

犯規
以下係盲人門球比賽嘅犯規行為。通常嚴重性較低嘅犯規會判罸定點球，犯規嗰隊要將發球權交畀對方。呢個時候，雙方只有一人可以喺比賽場地裏面﹕

短球﹕攻方運動員未能將個波球轆到對方區域
高球﹕攻方運動員喺發球嗰陣將個波拋到半空
第三次發球﹕一位球員只能夠喺半場裏面發球兩次，第三次就犯規
非法防守﹕一方球員去咗對方範圍，都係違規行為
掂眼罩﹕運動員喺未經裁判同意之下掂眼罩

場地同器材
盲人門球嘅比賽場地係長18米、闊9米嘅室內硬地球場，每個半場由底線開始分為防守區、落地區同中立區三個部分，個波若果喺落地區仍然停留喺半空就屬於長球犯規。

盲人門球嘅龍門闊9米，高1.3米、門柱直徑0.15米，龍門下面嘅白線係球門線，若果個波過咗球門線就為之入咗一球。比賽用嘅波入面會有啷啷令佢發出響聲、重1250克、周長76厘米嘅橡膠波，波上面有8個1厘米嘅竉仔。

傷殘奧林匹克運動會
盲人